钦定古今图书集成/明伦汇编/氏族典/第113卷 > 崔呈秀
## 钦定古今图书集成/明伦汇编/氏族典/第113卷 > 崔呈秀

按《明外史崔呈秀传》：“呈秀，蓟州人。举万历四十一年
进士，授行人。天启初，擢御史，巡按淮扬。卑污狡狯，不
修士行，见东林势方盛，将出都，力荐李三才，求入其
党。东林稔其为人，拒不纳。至淮扬，赃私狼籍。还朝，高
攀龙为都御史，尽发其贪污状，诏革职候勘。呈秀大
窘，夜走魏忠贤所，叩头流涕，乞为义子。时忠贤为杨”
涟及廷臣交攻，愤甚，方假事端倾陷诸害己者。得呈
秀，遂用为腹心，日与计画。明年正月，给事中李恒茂
为呈秀讼冤，忠贤即下中旨复其官。寻督三殿工，忠
贤以阅工故，日至外朝，呈秀必屏人密语以间。进《同
志》诸录，皆东林党人。又进《天鉴录》，皆不附东林者。令
忠贤凭以黜陟，善类为一空。其年九月以门工成，进
太仆少卿，旋进本寺卿。十一月擢工部右侍郎兼佥
都御史。六年疏颂忠贤督工功，请赐敕奖谕。末言：“臣
非行媚中官者，目前千讥万骂，臣固甘之。”疏出，朝野
窃笑。时方刱《三朝要典》，呈秀疏陈《要典》之源，追论并
封妖书之国三事，凡拥卫国本者，悉加丑诋。其年七
月进本部尚书。十月，皇极殿成，加太子太保兼左都
御史，仍督大工。母死不奔丧，夺情视事。呈秀负忠贤
宠，嗜利弥甚。朝士多拜为门下士。其不附己及势位
相轧者，辄使其党排去。时有“五虎”之目，以呈秀为魁。
明年八月冒宁、锦功，加太子太傅。俄叙三殿功，加少
傅，世荫锦衣指挥佥事。其月迁兵部尚书，仍兼左都
御史。于是呈秀并绾两篆，握兵权，总宪纪。出入烜赫，
势倾朝野。庄烈帝即位，其党知忠贤必败，内相携副
都御史杨所修首请允呈秀守制。御史杨维垣、贾继
春相继力攻，呈秀乞罢。帝犹慰留。章三上，温旨令乘
传归。已而言者劾呈秀及吴淳夫、田吉、倪文焕、李夔
龙号称“五虎”，宜肆诸市朝。有诏逮治，籍其赀。时忠贤
已死，呈秀知不免，列姬妾，罗诸奇异珍宝，呼酒痛饮，
尽一卮，仰掷坏之，饮已自缢。诏追戮其尸。